Meer bekend oor man wat van N1-brug hangFoto: Verskaf Meer inligting is bekend gemaak oor die skoktoneel wat talle motoriste Dinsdagoggend in Centurion begroet het. Kapt. Dave Miller, polisiewoordvoerder, het aan Maroela Media gesê die polisie is omstreeks 06:30 deur ŉ verbyganger, vermoedelik ŉ voetganger of ŉ motoris, in kennis gestel dat ŉ man se liggaam aan ŉ tou van die N1-brug by die Bothalaan-afrit hang. “Die polisie se forensiese en speureenheid is dadelik na die toneel om so gou moontlik hul ondersoek te doen voor die liggaam verwyder kon word,” het Miller gesê. Minstens drie bane was vir sowat ŉ uur en ŉ half gesluit terwyl die polisie met hul ondersoek besig was. Die liggaam is omstreeks 08:00 verwyder. Miller het gesê die middeljarige man het geen vorm van identiteit aan hom gehad nie. Die polisie doen ŉ geregtelike doodsondersoek. Miller het gesê in dié stadium word geen vuilspel vermoed nie. Daar is geen ooggetuie wat die man voor die voorval op die brug gesien het nie. Dit is ook nie tans bekend hoe lank die man se liggaam daar gehang het voor dit raakgesien is nie. Miller het gesê die moontlikheid word ondersoek dat die man moontlik haweloos of ŉ karwag was.